Empat Asas Utama Akhlak Yang Mulia 


Bismillahirrahmanirrahim. 

Segala puji bagi Allah, Tuhan sekelian alam. Selawat serta salam buat junjungan 
mulia Nabi Muhammad S. A. W. keluarga serta para sahabat dan pengikut yang 
istiqamah menuruti baginda hingga ke hari kiamat. 

Sahabat yang dirahmati Allah, 

Seseorang yang berbudi pekerti tinggi mempunyai perilaku murni, di mana dia 
melakukan sesuatu dari jiwa yang tulus, tanpa paksaan. Perbuatan-perbuatannya 
pula elok menurut ukuran akal dan syarak. 

Mengikut Imam Ghazali, terdapat empat asas utama akhlak yang mulia: 

Pertama : Kebijaksanaan yang dapat membezakan yang benar dan salah. 

Kedua : Keberanian menahan atau mengarahkan kemarahan dengan menggunakkan 
akal. 

Ketiga : Kebersihan jiwa bagi menahan keinginan syahwat dengan mendidiknya 
untuk tunduk kepada akal dan syarak. 

Keempat : Keadilan iaitu kekuatan jiwa yang boleh mengatasi sifat marah dan 
keinginan syahwat lalu membimbingnya ke arah kebijaksanaan. 

Keempat-empat sifat ini perlu ditegakkan untuk melengkapkan diri dengan akhlak 
dan budi pekerti yang mulia. Di dalam sepotong hadis, Rasulullah S.A.W. bersabda 
yang bermaksud: 

"Perbaikilah budi perkerti kamu sekalian." 

Hadis ini secara langsung menyatakan, sifat dan budi pekerti seseorang mampu 
diperindahkan. Yang diperlukan ialah usaha berlatih membersihkan diri dan 
mendidik budi pekerti. 

Huraian empat asas utama akhlak yang mulia adalah : 

Pertama : Kebijaksanaan yang dapat membezakan yang benar dan salah. 

Kebijaksanaan seseorang hanya akan dapat di perolehi dengan menuntut ilmu. 
Hanya dengan ilmu yang dimiliki oleh seseorang itu akan mampu membezakan 
perkara yang hak dan benar dengan perkara yang salah dan batil. 

Dari Mu’awiyah bin Abi Sufyan radhiallahu ‘anhu dia berkata: Aku mendengar 
Rasulullah S.A.W. bersabda: 

Maksudnya : “Barangsiapa yang Allah kehendaki baginya kebaikan maka Dia akan 
memahamkan baginya agama (Islam). "(Hadis Riwayat Bukhari) 


Hadis yang mulia ini menunjukkan agungnya kedudukan ilmu agama dan keutamaan 
yang besar bagi orang yang mempelajarinya. 


Kedua : Keberanian menahan atau mengarahkan kemarahan dengan menggunakkan 
akal. 

Marah yang datang kepada manusia sebenarnya adalah daripada dorongan hawa 
nafsu dan bisikan syaitan. Emosi manusia ketika itu sudah tidak seimbang, maka 
keberanian seseorang dengan menggunakan akal yang waras akan dapat mengawal 
perasaan marah yang meluap-luap. 

Marah adalah salah satu sifat mazmumah yang harus di jauhi supaya kita tidak 
termasuk dikalangan orang yang memilikmi sifat tercela.. Sesiapa yang tidak dapat 
mengawal perasaan marah sebenarnya ia sedang dikuasi oleh hawa nafsu. 

Dari Abu Hurairah r.a, bahwasanya seseorang berkata kepada Nabi s.a.w., "Berilah 
aku wasiat?." 

Nabi S.A.W. bersabda: : "Janganlah engkau marah" 

Orang tersebut mengulangi permintaannya hingga beberapa kali, sedang Nabi s.a.w. 
bersabda : " Janganlah engkau marah" 

(Hadis Riwayat Bukhari). 

Sabda Nabi S.A.W. yang bermaksud, “Tidaklah seseorang dikatakan pemberani dan 
kuat kerana cepat meluapkan marahnya, tetapi seseorang dikatakan pemberani dan 
kuat kalau mampu menguasai diri dan nafsunya ketika marah" 

Ketiga : Kebersihan jiwa bagi menahan keinginan syahwat dengan mendidiknya 
untuk tunduk kepada akal dan syarak. 

Jiwa yang telah dididik dengan iman dan ayat-ayat Allah akan bersih daripada 
keinginan syahwat dengan mendidiknya untuk tunduk kepada akal dan syarak. 

Untuk mendidik jiwa perlu kepada mujahadah dan muhasabah. Salah satu cara 
untuk mendidik jiwa adalah dengan membaca ayat-ayat al-Quran dan tadabbur 
maknanya, menghadiri majlis ilmu dan mencari tempat sunyi untuk mendekatkan 
diri kepada Allah S.W.T. 

Suatu ketika seseorang datang kepada Ibnu Mas’ud, salah seorang sahabat utama 
Rasulullah S.A.W. Ia mengeluh, “Wahai Ibnu Mas’ud, nasihatilah aku dan berilah 
ubat bagi jiwaku yang gelisah ini. Hari-hariku penuh dengan perasaan tak tenteram, 
jiwaku gelisah, dan fikiranku kusut. Makan tak lalu, tidur pun tak lena," kata orang 
tersebut. 

Ibnu Mas’ud menjawab, ”Kalau penyakit itu yang menimpamu, maka bawalah 
hatimu mengunjungi tiga tempat : 



(1) tempat orang membaca al-Quran. Engkau baca al-Quran atau engkau dengar 
baik-baik orang yang membacanya. 

(2) engkau pergi ke majlis ilmu yang mengingatkan hatimu kepada Allah. 

(3) engkau cari waktu dan tempat yang sunyi, di sana engkau berkhalwat 
mengabdikan diri kepada Allah. 


Nasihat sahabat Nabi itu segera dilaksanakan orang tersebut. Sampai saja di rumah, 
segera ia berwuduk kemudian diambilnya al-Quran dan dibacanya dengan khusyuk. 
Selesai membaca, ia segera dapati hatinya memperoleh ketenteraman, dan jiwanya 
pun tenang. Fikirannya segar kembali, hidupnya terasa seronok kembali. Padahal, ia 
baru melaksanakan satu dari tiga nasihat yang disampaikan sahabat Rasulullah 
S. A. W. tersebut. 

Keempat : Keadilan iaitu kekuatan jiwa yang boleh mengatasi sifat marah dan 
keinginan syahwat lalu membimbingnya ke arah kebijaksanaan 

Perlu ada sifat keadilan dalam diri seseorang. Adil maksudnya meletakkan sesuatu 
pada tempatnya. Apabila jiwa seseorang kuat dan mampu mengawal perasaan marah 
dan nafsu syahwat dan mendidiknya kepada hukum-hukum Allah ini bermakna 
jiwanya telah wujud sifat adil. 

Perlu bersikap adil pada diri sendiri, maka keadilan itu akan dapat diberikan kepada 
orang lain. Biasanya orang yang zalim (tidak adil) tidak akan dapat mengawal nafsu 
marah dan nafsu syahwat menyebabkan jiwanya rosak dan jauh daripada hidayah 
Allah S.W.T. dan melakukan sewenag-wenagnya tanpa berfikiran yang waras. 

Sahabat yang dimuliakan, 

Akhlak yang mulia memegang peranan penting dalam kehidupan manusia. Akhlak 
yang baik akan membedakan antara manusia dengan hewan. Manusia yang 
berakhlak mulia, dapat menjaga kemuliaan dan kesucian jiwanya, dapat 
mengalahkan tekanan hawa nafsu syahwat syaitaniah, berpegang teguh kepada 
sendi-sendi keutamaan. Menghindarkan diri dari sifat-sifat kecurangan, kerakusan 
dan kezaliman. Manusia yang berakhlak mulia, suka tolong menolong sesama insan 
dan makhluk lainnya. Mereka senang berkorban untuk kepentingan bersama.Yang 
kecil hormat kepada yang tua, yang tua kasih kepada yang kecil. Manusia yang 
memiliki budi pekerti yang mulia, senang kepada kebenaran dan keadilan, toleransi, 
mematuhi janji, lapang dada dan tenang dalam menghadapi segala halangan dan 
rintangan. 

Akhlak yang mulia akan mengangkat manusia ke darjat yang tinggi dan dihormati. 
Akhlak yang buruk akan membinasakan seseorang insan dan juga akan 
membinasakan ummat manusia. Manusia yang mempunyai akhlak yang buruk 
senang melakukan sesuatu yang merugikan orang lain. Senang melakukan kekacauan, 
senang melakukan perbuatan yang tercela, yang akan membinasakan diri dan 
masyarakat seluruhnya. 


Nabi S.A.W. bersabda yang bermaksud: 



"Orang Mukmin yang paling sempurna imannya, ialah yang paling baik akhlaknya." 
(Hadis Riwayat Ahmad) 

Oleh itu marilah kita bina empat asas utama untuk melahirkan akhlak yang mulia 
seperti di atas. 



